En enkeltmandsvirksomhed er ikke en selvstændig juridisk enhed. Det er en personligt ejet virksomhed, der er identisk med ejeren. Det gælder som udgangspunkt også i skattemæssig sammenhæng. Af samme årsag kan der kun være én ejer af virksomheden, og ejeren skal være en fysisk person.
Det er muligt at anvende den såkaldte virksomhedsskatteordning (VSO). Det indebærer bl.a. helt overordnet, at virksomheden i skattemæssig henseende har mulighed for at lade virksomhedens overskud beskatte på samme måde som overskuddet i et selskab mod at lade overskuddet ”indestå” i virksomheden.
Ønsker du at oprette en enkeltmandsvirksomhed, er der ikke behov for nogen egentlig stiftelsesprocedure. Enkeltmandsvirksomheden opstår ved, at du påbegynder erhvervsmæssig virksomhed. Der er i den forbindelse ingen kapitalkrav.
Som ejer af en enkeltmandsvirksomhed hæfter du direkte og personligt med hele din formue for virksomhedens gæld. Der er derfor ingen opdeling mellem virksomhedens kreditorer og ejerens private kreditorer.
Ønsker du begrænsning af din personlige hæftelse, kan et anpartsselskab eller et aktieselskab muligvis være et bedre valg for dig.